不入城半年矣作短歌遣興
作者：陸游
朝代：宋

paragraphs: 我居城西南，渺渺水雲鄉。
舟車皆十里，來往道豈長。
今夏我來時，天風吹荷香。
再來已孟冬，慘然天霣霜。
市南兩株柳，葉盡萌已黄。
乃知多事人，歲晚虛悲傷。
名藍墮劫火，鞠爲瓦礫場。
河橋比一新，華表照康莊。
成壞莽相尋，推理海芒芒。
疾豎造物兒，吾手扼其吭。
砥柱天下險，一葦乃可杭。
養氣倘能全，斯言豈荒唐。